Kosie Beukes: ‘Ek verruil musiek vir niks in die wêreld’Kosie Beukes (Foto: Janie Monsieur/Maroela Media) Hy speel die trekklavier asof dit tweede natuur is, het 13 ander instrumente al baasgeraak en is boonop net 12 jaar oud! Kosie Beukes is lank nie meer ŉ nuweling in die bedryf nie, Maroela Media het reeds in 2016 berig oor Kosie se musiektalent – tóé was hy net agt jaar oud. Kosie vertel aan Maroela Media dat hy as kleuter reeds instrumente begin speel het. “My pa het van voor my geboorte af in ŉ boereorkes gespeel en toe ek klein was, het ek so ŉ klein oranje plastiek kitaartjie gehad. En dan, as my pa-hulle gespeel het, het ek maar gemaak asof ek saam tokkel. “Ek was so vier jaar oud toe ek begin kitaarspeel het en ek was vyf toe ek die konsertina gevat het – en dís waar die magic begin het,” sê Kosie. Kosie het onlangs ŉ verhoog met Snotkop en Ricus Nel gedeel vir hul vertoning van die gewilde liedjie “Boerepompie” by die Aitsa-musiektoekennings. Hy het ook pas ŉ kontrak met Universal Musiek aangegaan. “Dit is vir my regtig ŉ baie groot eer om op so ŉ jong ouderdom al met so ŉ groot maatskappy te kan werk,” sê hy. Kosie Beukes voor sy vertoning by die Aitsa-toekennings (Foto: Facebook) Kosie sê die konsertina is beslis die instrument wat hy die meeste geniet om te speel, en dat hy reeds weet dat hy musiek wil maak vir die res van sy lewe. “Ek sal dit vir niks in die wêreld verruil nie. Dit is vir my lekker om te sien hoe mense die musiek geniet, veral as hulle begin dans. “Maar natuurlik moet ek ongelukkig skool toe gaan ook. Maar wanneer ek nie in die skool is nie, en nie musiekmaak nie, hou ek daarvan om saam met my broer (Braam) tyd te spandeer en te kuier,” sê hy. Kosie vertel dit is sy grootste droom om vir koningin Elizabeth sy konsertina te speel, maar dat hy dit nie op haar begrafnis wil doen nie, eerder voor dán. “Dan kan sy lekker ŉ koppie tee drink en ek kan Afrikaanse musiek vir haar speel.” Kosie is besig om ŉ nuwe album op te neem en sy musiek is op alle digitale platforms asook by musiekwinkels landswyd beskikbaar.